
Amandman		1

Prijedlog odluke
Uvodna izjava 1.a (nova)
	

	Tekst koji je predložila Komisija
	Izmjena

	
	(1.a)	U Ugovoru o funkcioniranju Europske unije (UFEU) ne spominje se zajednička politika Unije za šume i, u skladu s načelom supsidijarnosti, odgovornost za šume snose države članice. Međutim, UFEU-om se Uniji dodjeljuju podijeljene nadležnosti, posebno u području okoliša, koje mogu uključivati inicijative koje utječu na šume i šumarstvo.



Amandman		2

Prijedlog odluke
Uvodna izjava 2.
	

	Tekst koji je predložila Komisija
	Izmjena

	(2)	Za širi doprinos šuma ciljevima utvrđenima u Komunikaciji Komisije od 11. prosinca 2019. o europskom zelenom planu4, uključujući klimu, bioraznolikost i održivo biogospodarstvo, potrebna je uključivija i usklađenija struktura upravljanja šumama u Uniji koja odražava sve ciljeve Komunikacije Komisije od 16. srpnja 2021. o novoj strategiji EU-a za šume do 2030.5 i njihovu povezanost.
	(2)	Za doprinos šuma ciljevima utvrđenima u Komunikaciji Komisije od 11. prosinca 2019. o europskom zelenom planu4, naročito klimi, bioraznolikosti, kao i biogospodarstvu potrebna je usklađena struktura upravljanja šumama u Uniji koja, među ostalim, odražava ciljeve Komunikacije Komisije od 16. srpnja 2021. o novoj strategiji EU-a za šume do 2030.5 i njihovoj povezanosti, dok je istovremeno usmjerena na to da ti novi ciljevi budu utemeljeni na jasnoj pravnoj osnovi, da nisu u sukobu s nacionalnim nadležnostima i da se oslanjaju na sveobuhvatnu procjenu njihova učinka na sektor šumarstva.

	__________________
	__________________

	4 COM(2019)640 završna verzija.
	4 COM(2019)0640.

	5 COM(2021)527 završna verzija.
	5 COM(2021)0527.



Amandman		3

Prijedlog odluke
Uvodna izjava 2.a (nova)
	

	Tekst koji je predložila Komisija
	Izmjena

	
	(2.a)	Stalni odbor za šumarstvo od svojeg se osnivanja razvio u središnje tijelo za razmjenu informacija među državama članicama i s Komisijom o svim aspektima koji se odnose na šume, gospodarenje šumama i sva područja politike povezana sa šumama. Stalni odbor za šumarstvo i ranije je imao komitološke zadaće, ali je temeljni akt o dodjeljivanju tih zadaća Stalnom odboru za šumarstvo istekao. Stalni odbor za šumarstvo trebalo bi stoga preimenovati u Stalnu stručnu skupinu za šume i šumarstvo („stručna skupina”).



Amandman		4

Prijedlog odluke
Uvodna izjava 4.
	

	Tekst koji je predložila Komisija
	Izmjena

	(4)	Najučinkovitiji način za postizanje uključivije i usklađenije strukture upravljanja šumama u Uniji jest proširenje područja djelovanja te pojašnjenje zadaća i sastava Stalnog odbora za šumarstvo. Osim toga, Stalni odbor za šumarstvo trebalo bi preimenovati u Stalnu stručnu skupinu za šume i šumarstvo kako bi se uzele u obzir te izmjene. Ona bi se na zahtjev Komisije ili države članice trebala baviti svim pitanjima i aspektima povezanima sa šumama i šumarstvom koji proizlaze iz raznih politika Unije. Stoga je primjereno osigurati da države članice imenuju predstavnike tijela nadležnih za specifične ciljeve politike.
	(4)	Stručna skupina bi se na zahtjev Komisije ili države članice trebala baviti svim aspektima povezanima sa šumama i šumarstvom koji proizlaze iz raznih politika Unije. Stoga je primjereno da su predstavnici koji sudjeluju u mogućnosti zastupati interese država članica u pogledu svih relevantnih ciljeva politike.



Amandman		5

Prijedlog odluke
Članak 1. – stavak 1. – točka 2.
Odluka Vijeća 89/367/EEZ
Članak 1. – stavak 1.
	

	Tekst koji je predložila Komisija
	Izmjena

	Osniva se Stalna stručna skupina za šume i šumarstvo, dalje u tekstu „stručna skupina”, kako bi se osigurala pojačana suradnja i multidisciplinarna razmjena između Komisije i država članica o šumama i sektoru šumarstva u vezi sa svim područjima politike Unije relevantnima za šume.”;
	Osniva se Stalna stručna skupina za šume i šumarstvo („stručna skupina”), kako bi se osigurala bliska i učinkovita suradnja i između Komisije i država članica o šumama i sektoru šumarstva u vezi sa svim područjima politike Unije relevantnima za šume.



Amandman		6

Prijedlog odluke
Članak 1. – stavak 1. – točka 3.
Odluka Vijeća 89/367/EEZ
Članak 2. – stavak 1.
	

	Tekst koji je predložila Komisija
	Izmjena

	1.	Komisija se može savjetovati sa stručnom skupinom o svim pitanjima i aspektima povezanima sa šumama i šumarstvom koji proizlaze iz različitih politika Unije, na vlastitu inicijativu ili na zahtjev predstavnika države članice.
	1.	Stručna skupina savjetuje Komisiju o svim pitanjima i aspektima povezanima sa šumama i šumarstvom koji proizlaze iz različitih relevantnih politika Unije, na vlastitu inicijativu ili na zahtjev predstavnika države članice.



Amandman		7

Prijedlog odluke
Članak 1. – stavak 1. – točka 3.
 Odluka Vijeća 89/367/EEZ
Članak 2. – stavak 2. – točka a
	

	Tekst koji je predložila Komisija
	Izmjena

	(a)	pomaže Komisiji u pripremi zakonodavnih prijedloga, smjernica i drugih inicijativa politike Unije relevantnih za šume i šumarstvo, među ostalim u provedbi nove strategije EU-a za šume do 2030. i naknadnih strategija Unije za šume;
	(a)	usko surađuje s Komisijom, pomaže joj i pruža stručno znanje i informacije u pripremi i provedbi zakonodavnih prijedloga, strategija, komunikacija, smjernica i drugih inicijativa politike Unije relevantnih za šume i šumarstvo ili onih koje bi imale znatan učinak na šume ili šumarstvo u Uniji;



Amandman		8

Prijedlog odluke
Članak 1. – stavak 1. – točka 3.
Odluka Vijeća 89/367/EEZ
Članak 2. – stavak 2. – točka b
	

	Tekst koji je predložila Komisija
	Izmjena

	(b)	Komisiji pruža savjete i stručno znanje, na inicijativu Komisije ili na zahtjev države članice, s ciljem podupiranja šireg doprinosa šuma i šumarstva ključnim ciljevima i inicijativama Unije kao što je europski zeleni plan te promicanja usklađenosti i sinergije politika Unije relevantnih za šume i šumarstvo;
	(b)	Komisiji pruža savjete i stručno znanje, na inicijativu Komisije ili stručne skupine ili na zahtjev države članice, kako bi se osiguralo da sektor šumarstva u državama članicama na odgovarajući način doprinosi ciljevima i inicijativama Unije te kako bi se promicala usklađenost i sinergije politika Unije, kao i uklonile njihove postojeće neusklađenosti, te kako bi se ispitao njihov zajednički učinak i ocijenila njihova kompatibilnost s načelima supsidijarnosti i proporcionalnosti utvrđenima u članku 5. Ugovora o Europskoj uniji;;



Amandman		9

Prijedlog odluke
Članak 1. – stavak 1. – točka 3.
Odluka Vijeća 89/367/EEZ
Članak 2. – stavak 2. – točka c
	

	Tekst koji je predložila Komisija
	Izmjena

	(c)	promiče suradnju između Komisije i država članica u području šuma i šumarstva, među ostalim radi potpore mjerama i intervencijama u okviru zajedničke poljoprivredne politike;
	(c)	poboljšava i potiče suradnju između Komisije i država članica u području šuma i šumarstva, među ostalim radi potpore mjerama i intervencijama u okviru zajedničke poljoprivredne politike, posebno kako bi se uzeli u obzir aspekti održivosti i stvorile sinergije između šumarstva i poljoprivrede te poboljšao socioekonomski razvoj ruralnih područja u kojima prevladavaju šume;



Amandman		10

Prijedlog odluke
Članak 1. – stavak 1. – točka 3.
Odluka Vijeća 89/367/EEZ
Članak 2. – stavak 2. – točka d
	

	Tekst koji je predložila Komisija
	Izmjena

	(d)	potiče razmjenu znanja, iskustava i dobre prakse u području šuma i šumarstva.
	(d)	potiče razmjenu znanja, iskustava i dobre prakse te djeluje kao forum za razmjenu mišljenja o novim pitanjima i inicijativama u području šuma i šumarstva, i o brojnim funkcijama šuma, među ostalim iz šireg sektora koji se temelji na šumama te razmjenu stajališta o primjenjivosti i implikacijama politika Unije relevantnih za šume i šumarstvo;



Amandman		11

Prijedlog odluke
Članak 1. – stavak 1. – točka 3.
Odluka Vijeća 89/367/EEZ
Članak 2. – stavak 2. – točka da (nova)
	

	Tekst koji je predložila Komisija
	Izmjena

	
	(da)	nastoji da se ostvari sinergija i suradnja u pogledu te sinergije te da se izbjegnu sukobi između nacionalnih politika i politika Unije povezanih sa šumama i šumarstvom, također uzimajući u obzir druga međunarodna kretanja;



Amandman		12

Prijedlog odluke
Članak 1. – stavak 1. – točka 3.
Odluka Vijeća 89/367/EEZ
Članak 2. – stavak 2. – točka db (nova)
	

	Tekst koji je predložila Komisija
	Izmjena

	
	(db)	priprema mišljenja o zakonodavnim prijedlozima, strategijama, komunikacijama, smjernicama ili drugim inicijativama politike Unije koje su relevantne za šume i šumarstvo ili koje bi imale znatan učinak na šume ili šumarstvo u Uniji; Komisija uzima u obzir ta mišljenja pri promicanju ciljeva politike povezanih sa šumama i pruža povratne informacije o načinu na koji je ta mišljenja uzela u obzir.



Amandman		13

Prijedlog odluke
Članak 1. – stavak 1. – točka 3.
Odluka Vijeća 89/367/EEZ
Članak 2. – stavak 3.
	

	Tekst koji je predložila Komisija
	Izmjena

	3.	Europski parlament i Vijeće, djelujući na prijedlog Komisije, mogu stručnoj skupini dodijeliti i druge zadaće u vezi s politikama Unije koje utječu na šume i šumarstvo.”
	3.	Europski parlament i Vijeće, djelujući na prijedlog Komisije, mogu stručnoj skupini dodijeliti i druge privremene zadaće u vezi s politikama Unije koje utječu na šume i šumarstvo.”



Amandman		14

Prijedlog odluke
Članak 1. – stavak 1. – točka 4.
Odluka Vijeća 89/367/EEZ
Članak 3. – stavak 1.
	

	Tekst koji je predložila Komisija
	Izmjena

	Stručna skupina sastoji se od predstavnika država članica.
	Stručna skupina sastoji se od predstavnika država članica. Svaka se država članica poziva i snažno potiče da imenuje nacionalne stručnjake i olakša njihovo sudjelovanje na sastancima stručne skupine.



Amandman		15

Prijedlog odluke
Članak 1. – stavak 1. – točka 4.
Odluka Vijeća 89/367/EEZ
Članak 3. – stavak 2.
	

	Tekst koji je predložila Komisija
	Izmjena

	Države članice imenuju svoje predstavnike, pri čemu osiguravaju sudjelovanje tijela nadležnih za različite ciljeve politike nove strategije EU-a za šume do 2030., uključujući među ostalim klimu, zdravlje šuma, okoliš, šumarstvo, ruralni razvoj i biogospodarstvo, te svih naknadnih strategija Unije za šume.
	Države članice imenuju svoje predstavnike, pri čemu osiguravaju aktivno sudjelovanje svojih relevantnih tijela i da predstavnici koji sudjeluju mogu zastupati interese i iskustva svojih država članica u pogledu svih relevantnih ciljeva politike.



Amandman		16

Prijedlog odluke
Članak 1. – stavak 1. – točka 4.
Odluka Vijeća 89/367/EEZ
Članak 3. – stavak 3.
	

	Tekst koji je predložila Komisija
	Izmjena

	Stručnom skupinom predsjeda predstavnik Komisije.
	Stručnom skupinom predsjeda predstavnik Komisije. Predsjednik stručne skupine može predstaviti njezin godišnji plan rada Europskom parlamentu.

